钦定古今图书集成/历象汇编/庶征典/第013卷 > 《谨天诫》〈节〉包拯
## 钦定古今图书集成/历象汇编/庶征典/第013卷 > 《谨天诫》〈节〉包拯

臣窃见近者太白犯月于尾箕之分，荧惑犯镇星于
虚、危之分，而又冬雷震发，雨木成冰。臣谨按《历代五
行志》曰：“太白犯月，月犯太白，荧惑犯镇星，皆外寇之
兆。”雨木成冰者，说者谓上阳施不下通，下阴施不上
达，故雨水为之冰。冰者，阴之盛，木者，少阳贵神。卿大
夫之职亦曰：“木冰为木介。介者，甲兵之象。”又曰：“冬雷
者，所发之地，主兵。”谓雷以二月出，八月入也。今年冬
而震雷雨雹者，阳不闭藏而发泄，皆失节之异。夫月
者太阴之长，后妃大臣诸侯之象。镇星所管，宋卫陈
郑之分。若金火凌犯，固不为福。况又箕尾属燕，虚危
属齐，设或内非其应，则北边之患，山东之忧，亦须大
为之防。且顷岁有星孛之异，近复有巨嵎之震，不可
忽也。今四方灾旱，流亡未复，虽遣使绥抚，贷粟赈给，
而上下困竭，济恤攸艰，此乃天意笃祐，圣宋丁宁，陛
下如是之至也。《书》曰：“历象日月星辰”，此言王者当仰
视天文，俯察地理，观日月消息，候星辰躔次，揆山川
变动，参人民谣俗，以考休咎。若见灾异，则退而责躬，
恐惧修德以应之。有“不可救者，则蓄储备以待之，故
宗社享无疆之福。伏望陛下省灾异之来，验休祥之
应，谨奉上天之戒，以揆当世之务。外则幅员之广，寇
盗可虞；内则枢政之繁，赏罚未信。固宜进擢贤杰，振
张纪律，广辟众正之路，屏绝群枉之门。斥远奸憸，慎
重听纳。近自宫禁，远及边陲，杜渐防微，中处协济。如
此则”庶几后患可弭，惟圣度裁处。